**Miro Oskari Kristian Karppanen** (s. 22. marraskuuta 1998 Kitee) on suomalainen maastohiihtäjä, joka edustaa seuratasolla Imatran Urheilijoita.

Ura
---

### Kansalliset kilpailut

Karppanen on edustanut kesästä 2019 asti seuratasolla Imatran Urheilijoita. Sitä ennen hän edusti Kiteen Urheilijoita. SM-kilpailuissa Karppanen on saavuttanut henkilökohtaisissa kisoissa parhaimmillaan hopeaa vapaan hiihtotavan sprintissä Imatralla 2022. SM-parisprinteissä hän on voittanut kultaa Imatralla 2022 vapaalla hiihtotavalla Olli Ahosen kanssa, ja hiihtänyt kahdesti hopealle: Tampereella 2023 vapaalla hiihtotavalla Olli Ahosen kanssa, sekä Vantaalla 2024 perinteisellä hiihtotavalla Ville Ahosen kanssa. SM-viesteissä hän on saavuttanut Imatran Urheilijoiden joukkueessa hopeaa Inarin SM-kilpailuissa 2023 ja pronssia Rovaniemellä 2022 sekä Äänekoskella 2024.

Kesäisin järjestettävässä Vuokatin Aateli Race -rullahiihto- ja maastojuoksutapahtumassa Karppanen on parhaimmillaan sijoittunut kuudenneksi vuonna 2022. Rullahiihdon SM-kilpailuissa hän on sijoittunut parhaimmillaan neljänneksi vapaan hiihtotavan 16 km kisassa Vuokatissa vuonna 2020.

### Kansainväliset kilpailut

Karppanen teki maailmancup-debyyttinsä marraskuussa 2019 Rukalla. Siellä hän sijoittui perinteisen hiihtotavan sprintissä 69:nneksi ja keskeytti perinteisen hiihtotavan 15 km:n kilpailussa. Seuraavan kerran Karppanen hiihti maailmancupissa kaudella 2021–2022, jolloin hän kuului B-maajoukkueeseen. Marraskuussa 2021 Rukalla Karppanen sijoittui perinteisen hiihtotavan sprintissä 64:nneksi, ja helmikuussa 2022 Lahdessa hän sijoittui vapaan hiihtotavan sprintissä 63:nneksi sekä perinteisen hiihtotavan 15 km:n kilpailussa 60:nneksi.

Kaudella 2022–2023 Karppanen hiihti B-maajoukkueessa. Tuolla maailmancup-kaudella hän hiihti ainoastaan kauden päättäneissä Lahden osakilpailuissa, sijoittuen perinteisen hiihtotavan 20 km:n yhteislähtökilpailussa 54:nneksi.

Kaudelle 2023–2024 Karppanen valittiin jälleen B-maajoukkueeseen. Marraskuussa 2023 Rukalla Karppanen sijoittui perinteisen hiihtotavan 10 km kisassa 26:nneksi ja vapaan hiihtotavan 20 km yhteislähtökisassa 27:nneksi. Perinteisen hiihtotavan kisan sija 26 on hänen toistaiseksi paras sijoituksensa maailmancupissa. Karppanen hiihti joulukuussa 2023 myös sekä Jällivaaran että Östersundin maailmancup-osakilpailuissa. Jällivaarassa hän sijoittui vapaan hiihtotavan 10 km kisassa 48:nneksi ja 4x7,5 km viestihiihdossa miesten joukkueen kanssa 6:nneksi. Östersundissa hän sijoittui vapaan hiihtotavan kisassa 62:nneksi. Keväällä 2024 Karppanen hiihti Lahden maailmancup-osakilpailuissa, sijoittuen perinteisen hiihtotavan 20 km kisassa 40:nneksi.

Karppanen on hiihtänyt myös Ski Classics -maratonhiihtosarjan osakilpailuja Team Kaskipuun tallissa. Ski Classicsis Pro Tour -osakilpailuissa hän on sijoittunut parhaimmillaan 19:nneksi Marcialongassa 2024.

Muuta
-----

Karppanen opiskelee liikuntateknologiaa. Ylioppilaaksi hän on valmistunut vuonna 2018 Sotkamon lukiosta urheilulinjalta. Karppanen hiihtää Atomic-merkkisillä suksilla, ja käyttää Leki-merkkisiä sauvoja.

Lähteet
-------

1. 1 2  Sotkamon lukio *Kaleva*. Viitattu 12.7.2022.
2. 1 2  Miro Karppanen *tulokset.hiihtoliitto.fi*. Viitattu 12.7.2022.
3. ↑  Imatran Urheilijoiden miesten hiihtojoukkueessa tapahtuu muutoksia *Lappeenrannan Uutiset*.  4.6.2019. Viitattu 13.7.2022.
4. ↑  Rullahiihdon SM-kilpailut 1.-2.8.2020, Distance MYL ja M20, Vuokatti *online4.tulospalvelu.fi*. Viitattu 17.7.2022.
5. ↑  Jenni Ahonen: Maastohiihdon B-maajoukkue ja U23-maajoukkue on nyt julkistettu - joukkueet tähtäävät yhdessä kohti 2026 talviolympialaisia *Suomen Hiihtoliitto*.  28.5.2021. Viitattu 28.7.2023.
6. 1 2 3  KARPPANEN Miro - Athlete Information *www.fis-ski.com*. Viitattu 13.7.2022.
7. ↑  B-maajoukkue ja nuorten ryhmät viimein julki *Maastohiihto*.  16.6.2022. Viitattu 13.7.2022.
8. ↑  juhana.sarkela: Maastohiihdon B-maajoukkue, U23-maajoukkue ja nuorten maajoukkue nimetty *Suomen Hiihtoliitto*.  14.6.2023. Viitattu 28.7.2023.
9. ↑  Heidi Lehikoinen: Miro Karppanen arvoituksellisesta tilanteesta Ski Classics -avaukseen: "Aika rajulta maailmalta se näyttää" *Maastohiihto*.  7.12.2022. Viitattu 14.2.2024.
10. ↑  Miro Karppanen – Ski Classics *skiclassics.com*. Viitattu 14.2.2024. (englanniksi)
11. ↑  Miro Karppanen tähtää normaalimatkoille – hiihtäjälupaus arvioi vahvuudekseen tasaisuuden *Etelä-Suomen Sanomat*.  8.1.2022. Viitattu 19.7.2022.